– Vi skal lage fire nye program, røper Arne Hjeltnes til Øyvind Mund i programmet Norges Beste.

Fra 1995 til 2002 gikk Gutta på tur på TV 2 og programmet er en av kanalens første store suksesser.

Gladnyhet

Bjørn Dæhlie (49), Vegard Ulvang (53), Arne Brimi (60) og Arne Hjeltnes (53) fikk 800.000 tv-seere til å benke seg foran tv-skjermene og har besøkt reisemål verden over.

Nå kommer kvartetten med en gladnyhet og kommer med fire nye programmer i forbindelse med TV 2s 25-års jubileum til høsten.

– Vi skal lage fire nye program, røper Arne Hjeltnes til Øyvind Mund i programmet Norges Beste.

Hemmelige gjester

Som ved en rekke anledninger tidligere skal de fire turkameratene ha med seg en kjent og kjær gjest på hver av turene.

– Et imponerende knippe gjester - toppfolk, rett og slett - blir med oss på de nye turene, og vi gleder oss til å sette i gang med opptak, sier Hjeltnes, som ennå ikke vil røpe hvem disse gjestene er.

Idéen til programmet

COMEBACK: Arne Hjeltnes, Vegard Ulvang, Bjørn Dæhlie og Arne Brimi er her på tur i den første programserien. Foto: TV 2

Det var under OL i Albertville i 1992, Arne Hjeltnes tok initiativet til samarbeidet med Bjørn Dæhlie og Vegard Ulvang. TV 2 skrev kontrakt med gutta. Arne Hjeltnes så potensialet til skistjernene.

Bjørn Dæhlie kom med forslag om skyting av ryper sammen med kokken Arne Brimi og lage fem små reportasjer til God morgen Norge.

KONGETUR: Skilegendene Bjørn Dæhlie og Vegard Ulvang, kokk Arne Brimi og programleder Arne Hjeltnes tok kong Harald med for å fiske i Vefsna i Nordland. Foto: TV 2

– Hvorfor sa dere ja til dette samarbeidet med TV 2 i utgangspunktet?

– Vi skulle bli TV 2s svar på Kjell Kristian Rike og Jon Herwig Carlsen, men så fortsatte vi bare å gå på ski. Jeg skjønte at de murret litt, så da sa jeg til Vegard at nå slutter de sikkert å betale oss hvis vi ikke leverer et eller annet.

– Vi hadde vært på Sognefjellet og fått servert rype da vi var på landslagssamlinger, så det var starten, forteller Bjørn Dæhlie i programmet.

Kongen

I 2005 ble kjendiskokk Arne Brimi , Ridder av St.Olavs orden. Under den påfølgende audiens hos kongen inviterte like godt kokken med seg Kong Harald på tur.

– Brimi kom inn til kongen og satte seg ned. Så spurte Hans Majestet om det ble flere «Gutta på tur»-programmer. Det blir det, hvis kongen blir med svarte Brimi. Og da var jo avtalen spikret der og da, fortalte Arne Hjeltnes til TV 2 i 2010 da programmet gikk.

Serien fikk prisen beste underholdningsprogram under Gullruten 2000 for episoden Gutta på tur til Tanzania.

Se intervjuet med Gutta på tur i programmet Norges Beste på TV 2, lørdag kl. 20 og på TV 2 Sumo.